ជន​ស្រឡាញ់​ភេទ​ដូច​គ្នា​សុំ​បញ្ឈប់​ការ​រើសអើង
បើ​តាម​សកម្មជន សព្វ​​​ថ្ងៃ​​​នេះ​​​មាន​​​មនុស្ស​ស្រឡាញ់​​ភេទ​ដូច​គ្នា ​មនុស្ស​ស្រឡាញ់​ភេទ​ទាំង​ពីរ​ និង​មនុស្ស​កែប្រែ​ភេទ ​ហៅ​ថា​ LGBT​ ប្រហែល​​​ជាង​​​មួយ​​​ម៉ឺន​​​នាក់​នៅ​ទូទាំង​ប្រទេស។
ភ្នំពេញ — មនុស្សស្រឡាញ់ភេទដូចគ្នា មនុស្សស្រឡាញ់ភេទទាំងពីរ និងមនុស្សកែប្រែភេទ ដែលហៅកាត់ថា LGBT សរុបជាង៧០នាក់មកពីបណ្តាខេត្តក្រុងនានាក្នុងប្រទេសបានត្អូញត្អែរថាពួកគេត្រូវសង្គមបោះបង់ចោលនិងទទួលរងការរើសអើងនិងការរំលោភផ្សេងៗ។ ថ្លែងក្នុងសិក្ខាសាលាថ្នាក់ជាតិលើកដំបូងស្តីពី LGBT ដែលរៀបចំឡើងកាលពីថ្ងៃអង្គារនេះក្នុងក្រុងភ្នំពេញ លោក វីរៈ ដែលជាបុរសស្រឡាញ់ភេទដូចគ្នាម្នាក់លើកឡើងថា លោកធ្លាប់ត្រូវបានឪពុកលោកគំរាមកាត់កាលចោលដោយសារលោកជាមនុស្សស្រឡាញ់ភេទដូចគ្នា។ «ខ្ញុំបានជួបប្រទះនៅពេលខ្ញុំចូលរួមសិក្ខាសាលាមួយបង្ហាញពីអ្នកស្រឡាញ់ភេទដូចគ្នាហើយនៅពេលហ្នឹងខ្ញុំបានបង្ហាញថាខ្ញុំជាអ្នកស្រឡាញ់ភេទដូចគ្នា បន្ទាប់មកប៉ារបស់ខ្ញុំទូរស័ព្ទមករកកាត់កាលខ្ញុំចោល។ ខ្ញុំជជែកជាមួយគាត់វិញ ខ្ញុំធ្វើអ្វីខុសគ្រាន់តែស្រឡាញ់មនុស្សភេទដូចគ្នាហ្នឹង»។ លោក វីរៈបន្ថែមថា នេះជាវេទិកាដ៏កម្រមួយបានផ្តល់ឱកាសដល់ពួកលោកដែលមានមនោសញ្ចេតនាខុសប្លែកពីមនុស្សភាគច្រើននោះសំដែងពីទុក្ខលំបាករបស់ខ្លួនប្រាប់សាធារណជនហើយពួកខ្លួនចង់ឲ្យមានដំណោះស្រាយក្នុងសង្គម។ លោក យ៉ា សុថានវុធ ហៅក្រៅថា«ចែមុំ» មកពីខេត្តបន្ទាយមានជ័យ។ លោកជាអ្នកស្រឡាញ់ភេទដូចគ្នាដែរ។ លោកបានលើកពីការរឿសអើងក្នុងការផ្តល់ការងារដល់រូបលោក។ «ពេលជាប់ឈ្មោះជាប់ខ្ញុំ ស្រាប់តែពេលយកខ្ញុំទៅសម្ភាសជាមួយនាយកសាលាផ្ទាល់ គាត់មិនហ៊ាននិយាយថាខ្ញុំមិនត្រូវបានទទួលទេ ប៉ុន្តែគាត់ឱ្យខ្ញុំចាំសិន។ ឥឡូវ៤ខែហើយខ្ញុំមិនត្រូវបានហៅបន្តិចសោះ។ ខ្ញុំនិយាយឱ្យត្រង់ទៅធ្លាប់មានការអន់ចិត្តក្នុងសង្គមរបស់ខ្មែរយើងដែលគាត់មិនទាន់បើកចិត្តគំនិតឱ្យទូលាយ។ គាត់ត្រូវតែបែងចែកអ្នកណាដែលអាចធ្វើការបាន អ្នកណាដែលមិនអាចធ្វើការបាន។ រឿងអ្វីដែលគាត់ត្រូវបញ្ជាក់អំពីរឿងភេទ»។ សព្វថ្ងៃនេះមានមនុស្សស្រឡាញ់ភេទដូចគ្នា មនុស្សស្រឡាញ់ភេទទាំងពីរ និងមនុស្សកែប្រែភេទ ហៅថា LGBT ប្រហែលជាងមួយម៉ឺននាក់នៅទូទាំងប្រទេស។ នេះបើតាមលោកស្រ៊ុន ស្រ៊ន ទីប្រឹក្សា LGBT របស់ឧត្តមស្នងការសិទ្ធិមនុស្សរបស់អង្គការសហប្រជាជាតិប្រចាំកម្ពុជា។ ប៉ុន្តែលោកអះអាងថា តួលេខនេះរាប់តែជនក្នុងក្រុមនេះដែលបានបង្ហាញមុខជាសាធារណៈតែប៉ុណ្ណោះ។ លោកស្រ៊ុន ស្រ៊ន ប៉ាន់ប្រមាណថា តួលេខពិតប្រាកដនៃក្រុម LGBT អាចមានចំនួនលើសពីនេះ។ ហើយក្រុម LGBT មានទាំងជនជាតិដើមភាគតិចនិងជនជាតិខ្មែរឥស្លាមផងដែរ។ លោក ស៊្រុន ស៊្រន បញ្ជាក់បន្ថែមថា សព្វថ្ងៃនេះកម្ពុជានៅមិនទាន់មានច្បាប់និងគោលនយោបាយសម្រាប់មនុស្សប្រភេទ LGBT នេះនៅឡើយទេ ហើយការបោះបង់និងការរើសអើងពួកគេជាការខាតបង់មួយរបស់សង្គម។ «ដោយយើងមើលឃើញអញ្ចេះ ដោយមើលឃើញមិត្តភ័ក្តខ្ញុំដែលចេះដឹងហើយមិនអាចរស់នៅក្នុងសង្គមខ្មែរបានគាត់ទៅនៅអូស្ត្រាលី អាមេរិក សិង្ហបុរី គឺនៅប្រទេសដែលមានភាពកក់ក្តៅជាង។ ដូច្នេះធនធានមនុស្សដែលល្អៗមិនអាចមានរស់នៅក្នុងស្រុកខ្មែរបាន គាត់នឹងរត់ចេញ។ ហើយធនធានមនុស្សដែលមិនត្រូវបានអភិវឌ្ឍហ្នឹង គឺគាត់លក់ផ្លូវភេទ ប្រើប្រាស់គ្រឿងញៀន ដើរលួចឆក់ប្លន់គេ ដូច្នេះអ្នកដែលនៅមិនបានអភិវឌ្ឍគឺនៅដោយបែបហ្នឹង»។ សូមបញ្ជាក់ថាសិក្ខាសាលាស្តីពី មនុស្សស្រឡាញ់ភេទដូចគ្នា មនុស្សស្រឡាញ់ភេទទាំងពីរ និងមនុស្សកែប្រែភេទនេះគាំទ្រដោយឧត្តមស្នងការអង្គការសហប្រជាជាតិសម្រាប់សិទ្ធិមនុស្សនៅកម្ពុជា គាំទ្រដោយទីភ្នាក់ងាអភិវឌ្ឍន៍អន្តរជាតិរបស់សហរដ្ឋអាមេរិក(USAID) និងកម្មវិធីអភិវឌ្ឍន៍សហប្រជាជាតិ(UNDP)។ ក្រោយពីបញ្ចប់សិក្ខាសាលានេះ ក្រុមសិក្ខាកាមបានចេញសេចក្តីថ្លែងការណ៍រួមមួយដើម្បីស្វែងរកការលើកទឹកចិត្ត និងបញ្ឈប់អំពើហិង្សានិងការរើសអើងទៅលើពួកគេពីសំណាក់ក្រុមគ្រួសារ នៅក្នុងវិស័យអប់រំ សារព័ត័មាន និងសេវាសាធារណៈ។ សេចក្តីថ្លែងការណ៍នេះនឹងត្រូវបញ្ជូនទៅស្ថាប័នសាធារណៈរបស់រដ្ឋពាក់ព័ន្ធដូចជាក្រសួងកិច្ចការនារី ក្រសួងសុខាភិបាល និង ទីស្តីការគណៈរដ្ឋមន្ត្រីជាដើម៕